Na temelju članka 56. Zakona o proračunu (Narodne novine 144/2021) i članka 23. Statuta Osnovne škole „Milan Amruš“ Školski odbor Osnovne škole „Milan Amruš“ na 32. sjednici održanoj dana 27. ožujka 2024. godine, donosi

**PRAVILNIK O OSTVARIVANJU I KORIŠTENJU**

**VLASTITIH PRIHODA I NENAMJENSKIH DONACIJA**

**Članak 1.**

 Ovim Pravilnikom o ostvarivanju i korištenju vlastitih prihoda i nenamjenskih donacija (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima i nenamjenskim donacijama u Osnovnoj školi „Milan Amruš“ Slavonski Brod (u daljnjem tekstu: Škola).

 Odredbe ovog Pravilnika ne odnose se na sredstva državnog proračuna, osnivača, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

 Izrazi u ovom Pravilniku koji imaju rodno značenje odnose se jednako na muški i ženski rod.

**Članak 2.**

Škola može ostvarivati vlastite prihode, koliko osnivač Grad Slavonski Brod (u daljnjem tekstu: Osnivač) svojom odlukom ne odluči drukčije i to od:

1. prodaje roba i usluga učeničke zadruge
2. donacija

**Članak 3.**

 U Školi djeluje Učenička zadruga Slavonska košarica (u daljnjem tekstu: Zadruga) kao oblik izvannastavne aktivnosti, koja pridonosi postizanju odgojno-obrazovnih ciljeva Škole.

 Učenici pod mentorstvom voditelja sekcija u Zadruzi proizvode i izrađuju razne uporabne predmete koje mogu prodavati na sajmovima i manifestacijama.

 Za svaki pojedini proizvod voditelj sekcije će izraditi kalkulaciju, a cijene pojedinih proizvoda utvrditi će se u skladu s kalkulacijom.

 Cijene će se formirati cjenicima koje predlaže predsjednik Zadruge, a odobrava ravnatelj Škole.

**Članak 4.**

 Ostvareni vlastiti prihodi zadržavaju se na poslovnom računu Osnivača (gradske riznice), a koriste se za podmirenje materijalnih troškova Zadruge.

**Članak 5.**

 Prihodi od donacija i ostalih pomoći koriste se na način kako je predviđeno Ugovorom o donaciji ili pomoći.

